Takáč, Richard, poslanec NR SR (2023-01-24):
Ďakujem veľmi pekne za slovo, pán predsedajúci. Dámy a páni, prepneme sa teraz z vystúpenia v psychiatrickej liečebni a vrátime sa naspäť do Národnej rady, sem do tohto pléna a začneme rokovať o zmene Ústavy Slovenskej republiky. Dámy a páni, ja som niektorých predstaviteľov OĽANA, alebo teda ešte v minulosti, že neboli členmi OĽANA, poznal niektorých poslancov, ktorí teraz sedia v týchto laviciach, ale keď vstúpili do toho OĽANA, tak ja mám pocit, že jak keby... vy tam máte nejakú chorobu, vy ste tam ostali všetci nakazení tým vystupovaním, ktoré tu dokazujete. To, čo sa dokáže vo vašich chorých hlavách vymyslieť a čo tu dokážete povedať, sú úplne scestné a vymyslené veci a v zásade len preukazujete totálnu neschopnosť, lebo vy tento riadiť štát neviete. Preukázali ste to za tri roky, ale dokážete len blúzniť vo vašich fantazmagóriách, a preto hovorím, prepíname sa z vystúpenia psychiatrickej liečebne a ideme naspäť do Národnej rady a riešiť zmenu Ústavy Slovenskej republiky. Dámy a páni, máme tu zmenu ústavy. A prečo tu máme zmenu ústavy? Máme tu zmenu ústavy preto, lebo prvýkrát pred vyše rokom a pol vyše 600-tisíc občanov Slovenskej republiky spísalo petíciu za predčasné parlamentné voľby. Bolo to vyše 600-tisíc podpisov, ktoré vyzbierali vo veľmi krátkom čase počas pandémie, kde nemohli reálne sa zbierať podpisy. Všetci dobre vieme, ako to dopadlo, toto, túto petíciu, tieto predčasné voľby vo forme referenda zmarila pani prezidentka. Následne sa začali zbierať ďalšie podpisy v rámci, v rámci ďalšieho, ďalšej petičnej akcie, kde ešte za kratší čas sa vyzbieralo vyše 400-tisíc podpisov. Samozrejme, následne pani prezidentka sa opäť obrátila na Ústavný súd, podotýkam, že Ústavný súd zložený z ústavných sudcov, ktorých už vo väčšej miere nominovala ona ako prezidentka Slovenskej republiky, rozhodol Ústavný súd tak, že v zásade v tej jednej otázke povedal, že to nie je v súlade s Ústavou Slovenskej republiky, a tú druhú pustil do referenda. Ešte pri tom prvom povedal Ústavný súd, že musíme zmeniť Ústavu Slovenskej republiky, lebo podľa neho, podľa výkladu nie je možné zrealizovať predčasné parlamentné voľby buď v Národnej rade 76, alebo teda deväťdesiatimi poslancami, alebo následne petíciou vo forme, v najvyššej forme demokracie zo strany občanov Slovenskej republiky, ktorí, ja si osobne myslím, keď mandát a dajú možnosť politikom vládnuť, tak im tú možnosť vládnuť majú aj zobrať, keď sa o nich politici nestarajú. Dámy a páni, referendum môže pre tých, ktorí, ktorí nevedia, čo to vlastne referendum je, o čom sa dnes tu pri tejto novelizácii ústavného zákona bavíme, lebo vy podávate pozmeňujúci návrh prostredníctvom pani Kolíkovej. Ináč to je, to je, to neviem, či ste si nevedeli vybrať lepšiu osobu, lebo predkladateľom tejto novelizácie je pani Kolíková, pri ktorej keď bola ministerka spravodlivosti, sa najviac porušovali ľudské práva. Ústavný súd najviac, asi vyše 20 podaní, skonštatoval porušenie ľudských práv. A je to pani Kolíková, ktorá bola ministerka a za jej fungovania na ministerstve ako ministerky za záhadných okolností zomrel generál Lučanský, pán Krivočenko nedostal pľúcnu ventiláciu, že vraj nebola žiadna, a pritom vieme, že bol, sedel, bol v Trenčíne v nemocnici a hneď na Myjave bolo ďalších XY pľúcnych ventilácií. Je to veľmi až smiešne až smutné, až na zaplakanie, že takýto človek predkladá v zásade zmenu ústavy o možnosti predčasných volieb, kde sa bavíme o najvyššej forme demokracie. Dámy a páni, referendum je hlasovanie, ktorým voliči celého štátu alebo niektorej z jej častí rozhodnú o prijatí alebo zamietnutí zákona, predpisu, návrhu alebo programu, ktoré boli predložené na posúdenie obyvateľstvu. Je to jedna z mála zachovaných metód priamej demokracie. Najvyššia forma demokracie. A čo ste vy spravili pri pozmeňujúcom návrhu zo strany pani Kolíkovej? Vy ste vyhodili z toho referendum. Ja tu cítim takú náladu, takú atmosféru, že nám pomaly dávate, vkladáte slová do úst a vytvárate tu takú, ako keby sa vinili... my mali cítiť vinne, že akože nejdeme za to zahlasovať. No, my za to zahlasujeme. Zahlasujeme vám za novelizáciu ústavného zákona, ale to referendum tam musí byť. A dobre viete, že toto povedal aj Ústavný súd. Jednak formou referenda a, samozrejme, zmenou potom v Národnej rade. Už sme spravili aj my ten kompromis teda, že by sme netrvali na sedemdesiatšestke v rámci Národnej rady, ale by sme akceptovali deväťdesiatku, tak ako je to predložené. To znamená, že toto nemôžme my akceptovať z našej strany. Dámy a páni, nehovoriac o referende, ktoré sa snažíte zo strany koaličných poslancov, ktoré prebehlo teraz v sobotu, úplne, ale úplne spochybňovať, a tu poďme si pripomenúť napríklad vyjadrenia predstaviteľov OĽANA. Však vy ste mali vo volebnom programe v roku 2020, že chcete znížiť kvórum v rámci referenda na úroveň 25 %. To znamená, že keby ste fungovali, a to my vieme, že za tri roky vy fungovať neviete, neviete riadiť štát, no a keby ste schválili si ten volebný program, ktorý ste mali, ktorý ste chceli presadzovať, tak teraz by tu bolo kvórum 25 %. To znamená, že podľa vás, podľa vašich slov, podľa vášho programu volebného by toto referendum, ktoré bolo túto sobotu, bolo úspešné. Ale my hovoríme, že aj tak to bol úspech. 1,2 mil. ľudí za tak krátky čas z hľadiska nejakej, nejakému vysvetľovaniu širokej verejnosti pri tomto referende za necelé dva týždne, kde sme mali možnosť vysvetliť občanom Slovenskej republiky, že to nie je referendum o nejakej politickej strane, to nie je referendum o Robertovi Ficovi, to je referendum o tom, aby sa mohli konať predčasné voľby, ktoré budú vyvolané občanmi Slovenskej republiky na hociktorú vládu, ktorá príde v budúcnosti. Aj na SMER – slovenská sociálna demokracia. To znamená, že vy si šliapete po vlastnom jazyku. Dehonestujete to, čo ste povedali. To znamená, že teraz referendum nie, nesúhlasíte. Ďalej si tam idete zabetónovať jeden volebný obvod. No však, samozrejme, my všetci chápeme a vieme, prečo tam ide jeden volebný obvod, lebo tzv. schránková, ja to nemôžem ani nazvať politická strana, ale hnutie, ktoré je vaše, kde ste sa najprv stretávali vo výťahu a teraz sa stretnete v autobuse, ktoré, ktoré proste nemá štruktúry po celom regio... po celom Slovensku. Vy máte 3,5 člena a neviete sa ani stretnúť, nemáte ani kancelárie, nemáte či... tak, samozrejme, že sa bojíte z iného, zo zmiešaného volebného, volebného systému. To znamená, že áno, vy všetko spravíte pre to, nieže Matovič tu vykrikuje, že, že SMER je tu dohodnutý s HLAS-om, s Republikou a neviem s kým, to zas sa v chorej hlave Igora Matoviča niečo zjavilo a v noci sa mu niečo zasnívalo, ráno sem s tým prišiel a teraz tu šíri totálne bludy o tom, že niekto tu je dohodnutý na nejakom, zmene volebného systému. No nikto tu nie je dohodnutý, dámy a páni. Jediné, komu zabetónovanie volebného systému a to, čo sa týka jedného okrsku, celého Slovenska, vyhovuje, je politickej strane napríklad vám ako OĽANO. Samozrejme, aj SaS-ke to vyhovuje, lebo tiež nemajú štruktúry po regiónoch. Prirodzene sa toho bojíte, že keby išli ľudia z regiónov, tak by ste dopadli katastrofálne s 2 %. Ale položím vám inú vec. Strana SMER – slovenská sociálna demokracia vládla sama v rokoch 2012 – 2016. No keby sme to tak fantasticky chceli, úžasne a že teda, ako hovoríte, nám to vyhovuje, a ja hovorím, že by nám to vyhovovalo, tak by sme ten volebný systém zmenili, lebo nebolo na to potrebné 90, ale 76 poslancov. Takže tu je presne príklad toho, akí ste vy úplne choromyseľní, zvrátení, scestní. Jediný základ je, teraz tu máme na stole zmenu Ústavy Slovenskej republiky. My v strane SMER – slovenská sociálna demokracia by sme za to zahlasovali, ale len v prípade, že by tam bolo to referendum. Referendum je najvyššia forma demokracie a my nemôžme pošliapať minimálne a napľuť tým 1 mil. 200-tisíc ľuďom (rečník si odkašlal), pardon, do tváre, ktorí túto sobotu prišli do toho referenda. A na druhej strane ešte si zoberme ten úspech toho referenda. Boli vúckové a komunálne voľby, dámy a páni, tri mesiace nám vyskakovali dennodenne politici z facebooku, z internetu, v schránkach sme si každý deň našli. Tri týždne vysielali všetky televízie diskusie kandidátov na primátorov, na županov, celá spoločnosť vedela, že sú tu voľby, a bola účasť 44 %. A pri referende, kde totálna antikampaň zo strany všetkých ústavných činiteľov, médií, všetkého, ešte práveže dezinformačná, a tam prišlo 27 % za dva týždne nejakého, nejakej propagácie. Dámy a páni, to je výsledok! Zoberme si 52 % pri vstupe do Európskej únie pri jednom jedinom referende, ktoré bolo platné. Tam sa zhodla celá spoločnosť vrátane všetkých politikov na Slovensku, že treba ísť do referenda. Prišlo 52 %. A túto sobotu prišlo 1,2 mil. a všetkým chcem občanom, ktorí prišli, poďakovať a uistiť ich, že chrániť ich ústavné práva a najvyššiu formu demokracie, ktorú táto vládna koalícia pošliapava, budeme chrániť. Ďakujem veľmi pekne.